Predkladacia správa

	Uznesením vlády SR č. 412 z 24. apríla 2002 k návrhu zákona, ktorým sa mení a dopĺňa zákon č. 70/1997 Z. z. o zahraničných Slovákoch a o zmene a doplnení niektorých zákonov, v bode C. 3. bolo uložené ministrovi dopravy, pôšt a telekomunikácií v spolupráci s ministrom financií zabezpečiť poskytovanie zliav v osobnej vnútroštátnej železničnej doprave osobám, ktorým bolo priznané postavenie zahraničného Slováka podľa zákona         č. 70/1997 Z. z. o zahraničných Slovákoch a o zmene a doplnení niektorých zákonov a sú poberateľmi starobného dôchodku alebo invalidného dôchodku, alebo ktorí dovŕšili 70 rokov svojho veku, zapracovaním do zmluvy o výkonoch vo verejnom záujme pri prevádzkovaní dopravy na dráhe každoročne do 31.marca.
	Schválený zákon o zahraničných Slovákoch č. 403/2002 Z. z., ktorým sa mení a dopĺňa zákon č. 70/1997 Z. z. o zahraničných Slovákoch a o zmene a doplnení niektorých zákonov. vypustil zo zákona č. 70/1997 Z.z.  z § 6 odsek 3 písm. a/, podľa ktorého štát poskytoval poberateľom starobného dôchodku alebo invalidného dôchodku 50 % zľavu z ceny cestovného lístka v miestnej hromadnej doprave, vo vnútroštátnej železničnej a vnútroštátnej pravidelnej autobusovej doprave, a písm. b/, podľa ktorého štát poskytoval zahraničnému Slovákovi, ktorý dovŕšil 70 rokov svojho veku bezplatnú dopravu v miestnej hromadnej doprave vo vnútroštátnej železničnej a vnútroštátnej pravidelnej autobusovej doprave. Tento zákon nadobudol účinnosť 1.augusta 2002.
	V roku 2002 bola táto úloha zabezpečená cez Prepravný poriadok a tarifu železníc v časti verejná osobná doprava, článku 27.1, ktorý hovoril, že „Zľavnené cestovné podľa stĺpca B cenníka č. 1 sa poskytuje dôchodcom do 70 rokov trvale žijúcim v Slovenskej republike, ktorí poberajú starobný, vdovský alebo vdovecký dôchodok, okrem poberateľov čiastočného invalidného dôchodku a ženám od 57 rokov, ktoré nepoberajú žiadny dôchodok. Zľava cestovného sa poskytuje i zahraničným Slovákom, ktorí sú poberateľmi starobného alebo invalidného dôchodku a článku 28.1, ktorý hovoril, že „Občania, ktorí dovŕšili 70 rokov s trvalým pobytom v Slovenskej republike a zahraniční Slováci, ktorí dovŕšili 70 rokov sa bezplatne prepravujú v 2. vozňovej triede osobných vlakov alebo rýchlikov.“
	Opatrením Ministerstva financií SR č. R-2-2002 sa zmenil a doplnil výmer Ministerstva financií SR z 12.marca 1996 č. R-1/1996 a určil rozsah tovaru s regulovanými cenami v znení neskorších predpisov.
	V opatrení MF SR č. R-2-2002 boli uplatnené nároky MDPT SR na zvýšenie maximálnych cien vo vnútroštátnej železničnej osobnej doprave a v pravidelnej autobusovej doprave osôb a návrhy na zníženie výšky a rozsahu poskytovaných zliav v zmysle uznesenia vlády SR č. 1193/2002.
	V týchto návrhoch sa uplatnila zásada, že bezplatná doprava bude rovnaká pre tie isté kategórie cestujúcich v železničnej a autobusovej osobnej doprave, ktorá má oporu v zákone.
	Keďže bezplatné cestovné bolo zákonom č. 403/2002 Z. z. zrušené pre zahraničných Slovákov a opatrením MF SR č. R-2-2002 došlo k harmonizácii bezplatného cestovného v železničnej a autobusovej osobnej doprave, ktoré neobsahuje kategóriu zahraničných Slovákov, nebol do zmluvy o výkonoch vo verejnom záujme na rok 2003 zapracovaný bod C.3. uznesenia vlády SR č. 412/2002.
Na základe uvedeného navrhujeme bod C. 3. uznesenia vlády SR č. 412/2002 zrušiť.